贈黄君
作者：王質
朝代：宋

paragraphs: 君見雪山譚晦菴，晦菴南北隔山川。
有命歸來如二老，不然隠去自三賢。
晦庵今年登五十，鬢華未改目光力。
徘徊吳楚已多年，晦庵不急蒼生急。
君行車馬衣冠衢，亦有晦庵相似無。
君臣慶會第一格，晦庵何日何時須。
橫渠雖沒尚可作，平生此事喜商略。
君當長跪問橫渠，子細平章句教錯。
大江朔風多湧波，上江下江且婆娑。
古時賢士一時有，奈此庚辛甲乙何。